钦定古今图书集成/明伦汇编/官常典/第510卷 > 王君万
## 钦定古今图书集成/明伦汇编/官常典/第510卷 > 王君万

按《宋史》本传：“君万，秦州宁远人。以殿侍为秦凤指挥
使。王韶开边青唐，大酋俞龙珂归国，独别羌新罗结
不从。经略使韩缜期诸将一月取之。君万诈为猎者，
逐禽至其居，稍相亲狎。与同猎，乘间挝之，坠马，斩首
驰归以献。甫及一月，积功得阁门祗候。王师定武胜，
首领药厮逋邀劫于阗贡物，帅师讨焉。君万出南山”，
履险略地，羌潜伏山谷间，忽一骑跃出，横矛将及，君
万亟侧身避之，回首奋击，斩以徇，其众惊号，相率听
命，所斩乃药厮逋也。复破北关、南市，功最多，擢熙河
路钤辖，进领英州刺史、达州团练使，赐绢五百。洮西
羌叛，围河州。君万请于王韶，以为“南撒宗城小而坚，
彊勇所聚，若并兵破之，围当自解。”韶用其计，围果解累官客省使，为副总管，坐贷给籴钱数万缗，为转运
使孙迥所纠，贬秩一等。讨西山铁城有功，复故官职。
君万怨孙迥，使番官木舟讼之，鞫于秦陇，又贬为凤
翔钤辖。籍家赀偿逋，遂以愤卒。子赡。